Eiropas Parlamenta 2007. gada 10. maija rezolūcija par Eiropas tiesību aktu stiprināšanu darbinieku informēšanas un uzklausīšanas jomā



Oficiālais Vēstnesis 076 E , 27/03/2008 Lpp. 0138 - 0140



P6_TA(2007)0185 Kopienas tiesību aktu par darba ņēmēju informāciju un konsultāciju stiprināšana Eiropas Parlamenta 2007. gada 10. maija rezolūcija par Eiropas tiesību aktu stiprināšanu darbinieku informēšanas un uzklausīšanas jomā Eiropas Parlaments, - ņemot vērā EK līguma 136. pantu, - ņemot vērā Eiropas Parlamenta un Padomes 2002. gada 11. marta Direktīvu 2002/14/EK, ar ko izveido vispārēju sistēmu darbinieku informēšanai un uzklausīšanai Eiropas Kopienā [1], Padomes 1998. gada 20. jūlija Direktīvu 98/59/EK par dalībvalstu tiesību aktu tuvināšanu attiecībā uz kolektīvo atlaišanu [2], Padomes 1994. gada 22. septembra Direktīvu 94/45/EK par to, kā izveidot Eiropas Uzņēmumu padomi vai procedūru darbinieku informēšanai un uzklausīšanai Kopienas mēroga uzņēmumos un Kopienas mēroga uzņēmumu grupās [3] un Padomes 2001. gada 12. marta Direktīvu 2001/23/EK par dalībvalstu tiesību aktu tuvināšanu attiecībā uz darbinieku tiesību aizsardzību uzņēmumu, uzņēmējsabiedrību vai uzņēmumu vai uzņēmējsabiedrību daļu īpašnieka maiņas gadījumā [4], visas no tām attiecas uz dalībvalstu tiesību aktu saskaņošanu attiecībā uz darba devēju un darba ņēmēju dialoga instrumentiem, - ņemot vērā tā 2001. gada 4. septembra rezolūciju par Komisijas ziņojumu attiecībā uz Direktīvas 94/45/EC [5] piemērošanu, - ņemot vērā Komisijas paziņojumu "Pārstrukturēšana un nodarbinātība. Paredzēt un atbalstīt pārstrukturēšanu, lai attīstītu nodarbinātību: Eiropas Savienības nozīme" (COM(2005)0120), - ņemot vērā Eiropas Ekonomikas un sociālo lietu komitejas 2005. gada 14. decembra atzinumu [6], - ņemot vērā tā 2006. gada 15. marta rezolūciju par pārstrukturēšanu un nodarbinātību [7], - ņemot vērā tā iepriekšējās rezolūcijas par uzņēmumu pārstrukturēšanu un apvienošanu, - ņemot vērā Komisijas 2007. gada 25. aprīļa paziņojumu Parlamentam par Eiropas tiesību aktu stiprināšanu darbinieku informēšanas un uzklausīšanas jomā, - ņemot vērā Reglamenta 103. panta 4. punktu, A. tā kā globalizācijas rezultātā aizvien vairāk uzņēmumu darbojas starptautiskā mērogā; B. tā kā ir pastiprinājušies pārstrukturēšanas, apvienošanas un pārvietošanas procesi, kā arī citi procesi, kas ietekmē visas darbības nozares un ievieš izmaiņas uzņēmumu struktūrā, ražošanā un nodarbinātībā; C. tā kā atsevišķi pārstrukturēšanas un kolektīvās atlaišanas gadījumi dažādās nozarēs ir vērsuši uzmanību uz iespējamām problēmām Kopienas tiesību aktos par darbinieku tiesībām attiecībā uz informēšanu un uzklausīšanu; D. tā kā prognozējamajām izmaiņām rūpniecības sektorā ir svarīga konstruktīva un pozitīva informācijas apmaiņa un patiesa darbinieku uzklausīšana, tā ka turklāt informēšana un uzklausīšana ir svarīga Eiropas sociālā modeļa daļa, 1. aicina Komisiju pārskatīt un modernizēt Kopienas tiesību aktus attiecībā uz darbinieku uzklausīšanu un informēšanu, kā jau to vairākos gadījumos ir pieprasījis Parlaments, arī tā nesenajā iepriekšminētajā 2006. gada 15. marta rezolūcijā, lai nodrošinātu saskaņotu un efektīvu tiesību aktu sistēmu, izvairītos no juridiskas nenoteiktības un uzlabotu sociālā dialoga veikšanu valstu un Eiropas līmenī; 2. aicina Komisiju iesniegt Parlamentam grafiku par to Kopienas tiesību aktu pārskatīšanu un modernizēšanu, kas reglamentē darbinieku informēšanu un uzklausīšanu, kolektīvo atlaišanu, darbinieku tiesību aizsardzību uzņēmumu īpašnieku maiņas gadījumā un īpaši par direktīvas 94/45/EK ilgi gaidīto pārskatīšanu; 3. aicina Komisiju veikt tūlītējas darbības, lai nodrošinātu, ka dalībvalstīs tiek pienācīgi īstenota darbinieku informēšana un uzklausīšana, brīdināt tās dalībvalstis, kurās nav īstenotas direktīvas attiecībā uz darbinieku informēšanu un uzklausīšanu; 4. īpaši atzīmē, ka Direktīva 94/45/EK vai nu nav īstenota, vai arī ir daudz un nepamatotas neatbilstības veidos, kuros dalībvalstis ir izvēlējušās to īstenot; aicina Komisiju steidzami sniegt izsmeļošu ziņojumu Parlamentam un vajadzības gadījumā brīdināt dalībvalstis; 5. atgādina Komisijai, ka ir vajadzīga saskaņota rūpniecības politika Eiropas Savienības līmenī, kuru izstrādājot ir ņemta vērā tās sociālā un apkārtējās vides ietekme; uzskata, ka šādas politikas izstrādē galvenā loma ir sociālajiem partneriem; 6. tādēļ aicina Komisiju turpmāk uzlabot tās politiku koordinēšanu dažādās jomās, tostarp, sociālo lietu, ekonomikas un monetāro lietu, rūpniecības un pētniecības, un attīstības jomās un mudina sociālos partnerus aktīvi iesaistīties saskaņotu politiku izstrādē, lai saglabātu, spēcīgu, konkurētspējīgu un novatorisku Eiropas rūpniecību; 7. uzdod tā priekšsēdētājam nosūtīt šo rezolūciju Padomei, Komisijai, dalībvalstu valdībām un parlamentiem, kā arī sociālajiem partneriem Eiropas līmenī. [1] OV L 80, 23.3.2002., 29. lpp. [2] OV L 225, 12.8.1998., 16. lpp. [3] OV L 254, 30.9.1994., 64. lpp. [4] OV L 82, 22.3.2001., 16. lpp. [5] OV C 72 E, 21.3.2002., 68. lpp. [6] OV C 65, 17.3.2006., 58. lpp. [7] OV C 291 E, 30.11.2006., 297. lpp. --------------------------------------------------